LT Europos Sąjungos oficialusis leidinys C 302/11

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2010/C 302/11

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

SANTRAUKA

TARYBOS REGLAMENTAS (EB) Nr. 510/2006

„MOULES DE BOUCHOT DE LA BAIE DU MONT-SAINT-MICHEL“

EB Nr.: FR-PDO-0005-0547-30.03.2006

SKVN ( X ) SGN ( )

Šioje santraukoje informacijos tikslais pateikiama pagrindinė produkto specifikacijos informacija.

1. Kompetentinga valstybės narės įstaiga:

Pavadinimas: Institut national de l’origine et de la qualité Adresas: 51 rue d’Anjou 75008 Paris FRANCE Tel. +33 0153898000 Faks. +33 0153898060 El. paštas: info@inao.gouv.fr

2. Grupė:

Pavadinimas: Comité de défense des «Moules de bouchot de la Baie du Mont-Saint-Michel» Adresas: Maison de la baie 35960 Le-Vivier-sur-Mer FRANCE Tel. +33 0299488615 Faks. +33 0299488615 El. paštas: — Sudėtis: Gamintojai ir (arba) perdirbėjai ( X ) kita ( )

3. Produkto rūšis:

1.7 klasė. Šviežios žuvys, moliuskai, vėžiagyviai ir jų produktai

4. Specifikacija:

(Reglamento (EB) Nr. 510/2006 4 straipsnio 2 dalyje pateiktų reikalavimų santrauka)

4.1. Pavadinimas:

„Moules de Bouchot de la Baie du Mont-Saint-Michel“

4.2. Aprašymas:

Tai gyvos aptvaruose auginamos daugiausia Mytilus edulis rūšies midijos (mažiau nei 5 % Mytilus galloprovincialis arba hibridinių galloprovincialis-edulis midijų), kurių kiaukutas lygus ir tamsus, taisyklingos formos, mėsos spalva – nuo geltonos iki oranžinės, be krabų ar smėlio smiltelių. Mėsos tekstūra riebi ir sultinga, o skonis salstelėjęs.

Midijos yra 4 cm ilgio ar ilgesnės, angliavandenių virtoje mėsoje yra daugiau nei 4 %, o mėsos kiekis pagal Lorenso ir Skoto indeksą ne mažesnis kaip 120. Paruoštų parduoti midijų partijų matavimo ir midijų rūšies, vidutinio ilgio ir mėsos indekso tikrinimo taisyklės nustatytos 5 dalyje „Gamybos būdas“.

4.3. Geografinė vietovė:

Geografinė midijų auginimo vietovė – tai auginimo rajonas nuo potvynio ir atoslūgio zonos Mont-Saint-Michel įlankoje, esančios į pietus nuo Carolles varpinės linijos ir nuo Chaîne iškyšulio iki Ille et Vilaine ir Manche departamentų ribos vakaruose bei ruošimo ir pakavimo rajonas, apimantis Cancale, Cherrueix, Le Vivier-sur-Mer, Mont-Dol, Hirel, Saint-Benoît-des-Ondes, Saint-Méloir-des-Ondes komunas.

Aptvarų ir rezervatų statymo vietovė apima:

— jūros dalį Mont-Saint-Michel įlankoje su būdingais bendros biologinės gamybos sistemos vandenimis ir nedideliu transporto eismu ir

— plačią potvynio ir atoslūgio zoną, kur yra Macoma Balthica smulkaus smėlio nuosėdų arba smulkaus ar stambesnio smėlio nuosėdų, kur gali veistis primityvios gyvybės rūšys.

Šioje vietovėje midijoms yra daug specifinio ir įvairaus maisto dėl:

— labai plačios potvynio ir atoslūgio zonos,

— smulkaus smėlio, kuriame veisiasi specifinių dugninių gyvių kolonijos,

— didžiausių Prancūzijos pakrantės potvynių ir atoslūgių zonos srovės ir į įlanką įtekančių upių srovės sąveikos,

— skirtingų ekosistemų (žemiau jūros lygio esanti teritorija, dumblo sąnašynai, jūrinės pelkės) judėjimo ir sąveikos.

Ruošimo ir pakavimo rajonas užima tą vietą, kuri ir anksčiau buvo naudojama midijų ruošimo pramonėje nuo 1950 m., šalia potvynio ir atoslūgio zonoje esančių tradicinių vandens ar žemės kelių aptvarų link.

4.4. Kilmės įrodymas:

Visi su „Moules de bouchot de la baie du Mont-Saint-Michel“ gamyba susiję ūkinės veiklos vykdytojai turi įsipareigoti laikytis specifikacijos, pasirašydami tapatybės deklaraciją. Pagal šią deklaraciją sudaromas visų produktą auginančių, plaunančių, kalibruojančių ir pakuojančių ūkinės veiklos vykdytojų aprašas.

Būtini keli skirtingi registrai: auginimo ir valymo metodų registras, rezervate ar baseine esančių midijų kiekio stebėsenos registras, midijų plovimo–sijojimo stebėsenos registras ir supakuoto kiekio stebėsenos registras.

Siekiant užtikrinti atsekamumą, nuo kitų midijų fiziškai atskiriamos midijos, kurios bus žymimos SKVN „Moules de bouchot de la baie du Mont Saint-Michel“ įvairiais gamybos etapais: auginimo, plovimo, sijojimo ir pakavimo etapais.

Ant kiekvienos pakuotės nurodomas svoris, gamintojo pavadinimas ir ekspedicijos centro rekvizitai bei pakuotės eilės numeris.

Procedūra užbaigiama analitiniu ir organoleptiniu tyrimu, per kurį įsitikinama midijų kokybe ir tipiškumu.

4.5. Gamybos būdas:

Šios midijos yra midijos, auginamos aptvaruose ant vertikalių polių, įsmeigtų į potvynio ir atoslūgio zonos dugną.

Ikrai aptvaruose aplink stulpus apvejant virves užveisiami ne vėliau kaip kiekvienų metų spalio 31 d., užveisiant laikomasi didžiausio nustatyto konkrečiam aptvarui kiekio.

Midijos auginamos auginimo rajone esančiuose aptvaruose su vertikalių polių eilėmis, kurių paskirstymas ir tankumas nustatyti šiai saugomai kilmės vietos nuorodai.

Midijos auginamos ne trumpiau kaip 11 mėnesių iš eilės, iš kurių 8 mėnesius auginama aptvaruose, skaičiuojant nuo užveisimo atitinkamuose aptvaruose; visas auginimo laikotarpis negali būti ilgesnis kaip 24 mėnesiai.

Midijų derlius nuimamas kitais metais po užveisimo atitinkamuose aptvaruose nuo birželio 15 d. iki vasario 15 d., o midijų, kurios auginamos ne trumpiau kaip 18 mėn. – nuo birželio 15 iki liepos 31 d. Nuėmus derlių midijos gali būti patalpintos į rezervatą arba panardintos uždarose talpose su tarpeliais valymo centruose ir ekspedicijos centruose įrengtuose neskęstančiuose baseinuose, į kuriuos patenka jūros vanduo.

Po galimo etapo rezervate arba baseine midijos atskiriamos, nuplaunamos ir surūšiuojamos ekspedicijos centruose, esančiuose nustatytuose ruošimo ir pakavimo rajonuose.

Pakavimui paruoštų midijų partijose ar analitiniam tyrimui paimtose midijose Mytilus galloprovincialis rūšies arba hibridinių galloprovincialis-edulis midijų turi būti ne daugiau kaip 5 %, taip pat ne daugiau kaip 20 % mažesnių nei 4 cm midijų.

Mažiausio mėsos kiekio apskaičiavimo metodas pateiktas specifikacijoje. Atsiradus išskirtinėms klimato ar biologinėms aplinkybėms, turinčioms įtakos tam tikram konkrečiam derliui, nacionalinės teisės nuostatomis gali būti leista, kad šis midijų mėsos kiekis gali būti ne daugiau kaip 5 % mažesnis lyginant su 4.2 produkto aprašymo dalyje nustatytu kiekiu.

Pakuojama nustatytame ruošimo ir pakavimo rajone; pakuojamos iš to paties ekspedicinio centro gautos midijos. Laikotarpis negali būti ilgesnis kaip 18 val. po midijų plovimo ir sijojimo.

Midijos siunčiamos ir parduodamos ne didesnėse kaip 15 kg pakuotėse. Galutinai pakuoti galima į 2–15 kg maišus arba 0,5–7 kg dėklus.

4.6. Ryšys su geografine vietove:

Geografinės vietovės ypatumai

Su SKVN „Moules de bouchots de la baie du Mont-Saint-Michel“ gamyba susijusios komunos yra Mont-Saint-Michel įlankos pakrantėje, Normandijos–Bretanės įlankos gilumoje.

Mont-Saint-Michel įlanka pasižymi plačia ir labai nedidelio nuolydžio potvynių ir atoslūgių zona, kurioje yra didžiausias Prancūzijos pakrantėse vandens lygio skirtumas potvynių ir atoslūgiu metu, ten yra įvairių ekosistemų (žemiau jūros lygio esanti teritorija, jūrinės pelkės, dumblo sąnašynai, upių žiotys ir t. t.), kurioms būdinga sausumos, jūros ir pereinamosios aplinkų sąveika.

Šiame plote esantys negilūs vandenys pavasarį smarkiai įšyla, o dėl smulkaus ar vidutinio smulkumo smėlio vandens drumstumas yra didelis. Patekęs į įlanką, vanduo juda labai lėtai, išskyrus judėjimą dėl vėjo ir potvynių–atoslūgių.

Be to, Mont-Saint-Michel įlanka pasižymi tuo, kad joje nėra didesnių dvigeldžių moliuskų endeminių populiacijų. Mytilus galloprovincialis toje aplinkoje yra nedaug, o Mytilus edulis nesidaugina.

Būtent dėl šių išskirtinių natūralių sąlygų 6-ojo dešimtmečio pabaigoje regiono specialistai įdiegė midijų auginimą aptvaruose. Šie gamintojai, suprasdami perprodukcijos keliamą pavojų aplinkai ir pačiam produktui, padėjo sukurti griežtas aptvarų statymo taisykles. Kad būtų išvengta pernelyg ankstyvo derliaus, kai midijos dar nėra pakankamai didelės, midijų augintojai, atsižvelgę į analitinius ir organoleptinius tyrimus, nustatė derliaus nuėmimo pradžios ir pabaigos tvarką.

Produkto ypatumai

Mont-Saint-Michel įlankos midijos priklauso Mytilus edulis midijų rūšiai, jos auginamos aptvaruose ir nuo tos pačios rūšies midijų, kurios auginamos tokiu pačiu būdu kituose baseinuose, pastebimai skiriasi – daugiausia tuo, kad kiaukute yra daugiau mėsos, didesnis angliavandenių kiekis, jų spalva yra nuo geltonos iki oranžinės, mėsos tekstūra yra riebi ir sultinga, o skonis – salstelėjęs.

Dėl šių savybių „Moules de bouchot de la baie du Mont-Saint-Michel“ yra rinkos standartas, tai matyti visų pirma iš didesnės produkto kainos, lyginant ją su kitų gamybos centrų produkcija.

Priežastinis geografinės vietovės ir produkto kokybės ar savybių ryšys

Šeštajame dešimtmetyje Aiguillon įlankos midijų augintojai ieškodami naujų vietų, kuriose būtų galima auginti midijas aptvaruose, atrado ypač palankias sąlygas Mont-Saint-Michel įlankoje – labai nedidelio nuolydžio ir ypač lygi potvynių ir atoslūgių zona ir tradiciniai vandens ar žemės keliai.

Dėl vandens gylio ypatumų midijos ypač gerai pasinaudoja augimo aptvaruose teikiamais privalumais, prie to prisideda ir vandens terminės ir drumstumo savybės, tokiame vandenyje gausu maistinių medžiagų – midijoms netiekiamas joks maistinis papildas. Be to, dėl labai ilgo vandens masių kaitos laikotarpio įlankos gilumoje vėlesnės augalinio planktono kartos galės ilgiau kontaktuoti su midijomis ir tuo pačiu gausiai jas maitinti.

Taip pat yra ir daugiau iš skirtingų įlankos ekosistemų gaunamų gausių maisto išteklių, dėl kurių kiaukute mėsos yra daugiau, atsiranda specifinių organoleptinių Mont-Saint-Michel įlankos midijų savybių. Tarp šių įvairių išteklių svarbų vaidmenį vaidina potvynio ir atoslūgio zonos dumblo sąnašynų paviršiuje esantys mikrodumbliai, nes buvo pastebėta, kad iš Mont-Saint-Michel įlankos midijų skrandžio turinyje rastų silicio skeletų 96 % priklauso keturioms vienaląsčių mikrodumblių rūšims, kurių kolonijos yra ant nuosėdų.

Be to, dėl vandens masės savybių čia nėra Mytilus galloprovincialis, o Mytilus edulis nesidaugina, todėl į įlanką patalpintoms midijoms negresia nei teritorinė, nei mitybinė konkurencija ir jos greitai auga.

Pagaliau, būtent dėl specialistų taikomų išteklių valdymui ir aplinkos išsaugojimui skirtų įvairių priemonių „Moules de bouchots de la baie du Mont Saint Michel“ midijos gali šiuos išteklius įsisavinti.

Todėl dėl geografinės Mont-Saint-Michel įlankos aplinkos ir jos natūralių sudedamųjų dalių, kurias nuo pat šios gamybos pradžios sumaniai išnaudoja specialistai, aptvaruose auginamos Mytilus edulis rūšies midijos įgauna specifinių savybių.

4.7. Kontrolės įstaiga:

Pavadinimas: Institut national de l’origine et de la qualité (I.N.A.O.) Adresas: 51 rue d’Anjou 75008 Paris FRANCE Tel. +33 0153898000 Faks. +33 0142255797 El. paštas: info@inao.gouv.fr

Pavadinimas: Direction générale de la concurrence, de la consommation et de la répression des fraudes (D.G.C.C.R.F.) Adresas: 59 Bd V. Auriol 75703 Paris Cedex 13 FRANCE Tel. +33 0144871717 Faks. +33 0144973037 El. paštas: —

4.8. Ženklinimas etiketėmis:

SKVN „Moules de bouchot de la baie du Mont-Saint-Michel“ žymimos midijos etiketėmis ženklinamos taip, kad ant kiekvienos pakuotės yra: saugomos kilmės vietos nuorodos pavadinimas „Moules de bouchot de la baie du Mont-Saint-Michel“, kurio raidžių dydis ne mažesnis kaip didžiausių raidžių, esančių etiketėje, dydis; įrašas „appellation d’origine protégée“ (saugoma kilmės vietos nuoroda) ir Bendrijos SKVN logotipas, esantis iš karto prieš nuorodos pavadinimą ar iš karto po jo, be tarpinių įrašų.

(1) OL L 93, 2006 3 31, p. 12.